**SÜRGŐSSÉGI INDÍTVÁNY**

**a Gazdasági és Városstratégiai Bizottság 2016. december 12-ei ülésére**

**Javaslat a Vásárcsarnokban lévő üzlethelyiség bérbe adására vonatkozó pályázati kiírás elfogadására**

A Szombathely Városi Vásárcsarnok igazgatója jelezte, hogy az I. csarnok 10. szám alatti 26 m2 alapterületű üzlethelyiség megüresedik, és szeretné 2017. február 1. napjától bérbeadás útján hasznosítani. Az üzletben folytatható tevékenység élelmiszer, zöldség-gyümölcs vagy virág értékesítése.

A vásárok és piacok működéséről szóló 34/1995. (X.26.) önkormányzati rendelet 8. § (3) bekezdése értelmében a megüresedő üzletek hasznosítása pályázat útján történik. A pályázók közül az üzlet bérleti jogát az szerzi meg, aki a pályázati feltételeknek megfelel és a legnagyobb összegű bérleti díj megfizetésére tesz ajánlatot.

A pályázati feltételeket a rendelet 8. § (4) bekezdése az alábbiakban határozza meg:

a.) bérbeadás időtartama,

b.) a bérleti díj legalacsonyabb összege,

c.) az üzletben folytatható tevékenység megjelölése,

d.) a más célra történő felhasználás tilalmának kimondása,

e.) a pályázni jogosultak köre,

f.) a szerződést biztosító mellékkötelezettséggé átalakuló pályázati biztosíték összege,

g.) az elvégzendő építési munkák és azok költségére vonatkozó rendelkezés.

A rendelet 8. § (5) bekezdése kimondja, hogy a pályázati feltételeket a gazdasági ügyeket ellátó bizottság hagyja jóvá. A pályázatot az intézmény vezetője írja ki, lehetőleg a megüresedést megelőző 30 nappal, de legkésőbb a megüresedést követő 30 napon belül.

A pályázati hirdetmény tartalmára vonatkozóan a rendelet az alábbiakat határozza meg:

1. a bérbeadásra meghirdetett üzlet címe, alapterülete, rendeltetése, felszereltsége, állapota,
2. az üzletben folytatható tevékenység megjelölése,
3. a bérbeadás időtartama,
4. az üzlet használatra alkalmassá tételéhez esetleg szükséges, a leendő bérlő által elvégzendő építési munkák (felújítás, helyreállítás, átalakítás, stb.) és azok elvégzésének határideje, továbbá a használati jog megszüntetésekor az eredeti állapot helyreállításának esetleges kötelezettsége,
5. a fizetendő bérleti díj alsó határa, azzal a figyelmeztetéssel, hogy az üzlet bérleti jogát – az előírt egyéb feltételek fennállása esetén – az a pályázó szerzi meg, aki a licit során a legmagasabb összegű bérleti díj fizetésére tett ajánlatot,
6. a pályázati ajánlat benyújtásának módja, helye és határideje,
7. a pályázni jogosultak köre,
8. a licit megtartásának helye és időpontja,
9. az üzlet megtekintésének időpontja,
10. a szerződést biztosító mellékkötelezettséggé átalakuló pályázati biztosíték összege.

Fentieknek megfelelően az intézmény vezetője elkészítette a pályázati kiírást, mely az előterjesztés mellékletét képezi.

Tekintettel arra, hogy a pályázati kiírás szerint a pályázatok beérkezési határideje 2017. január 13. napja, a bérbeadás kezdete pedig 2017. február 1. napja, kérem a Tisztelt Bizottságot, hogy sürgősségi indítványként szíveskedjék a javaslatot napirendjére venni és megtárgyalni.

Kérem a Tisztelt Bizottságot, hogy a pályázati feltételeket és a kiírást az előterjesztés mellékletében foglaltak szerint jóváhagyni szíveskedjék.

**Szombathely, 2016. december „ ”**

/: **Dr. Puskás Tivadar** :/

polgármester

**HATÁROZATI JAVASLAT**

**......./2016. (XII.12.) sz. GVB határozat**

A Gazdasági és Városstratégiai Bizottság a vásárok és piacok működéséről szóló 34/1995. (X.26.) önkormányzati rendelet 8. § (5) bekezdésében foglaltak alapján a Szombathely Városi Vásárcsarnok I. csarnok 10. szám alatti 26 m2 alapterületű üzlethelyiség bérbeadás útján történő hasznosítására kiírandó pályázat feltételeit az előterjesztés mellékletének megfelelően jóváhagyja.

**Felelős:** Lendvai Ferenc, a bizottság elnöke

/a végrehajtás előkészítéséért:

Tóth Imre, a Szombathely Városi Vásárcsarnok igazgatója,

Nagyné dr. Gats Andrea, a Jogi, Képviselői és Hatósági Osztály vezetője/

**Határidő**: azonnal